Jørn Dohrmann (DF), 2013-03-12:
Tak for det.
Man skal tage hånd om det, og derfor kan vi jo godt lide den overskrift, som ministeren har i sin pressemeddelelse, altså at der er bred enighed om hårde straffe for brug af ulovlige sprøjtemidler.
Men ud over det synes vi også at der ligesom skal være hold i virkeligheden.
Det vil sige, at det skal være noget, der batter over for de her folk, som har importeret ulovlige sprøjtemidler.
Vi kan jo se, at en af dem, der er blevet taget, ingenting ejer, så hvad hjælper det at give en bøde på 2 mio. kr. eller 3 mio. kr., når det alligevel ingen konsekvens har?
200 kr. for en autorisation er en ting, men de ekstra omkostninger, de her virksomheder har, har man regnet ud til at være, som der står, 10.000 kr. pr. forhandler, og det skal erhvervslivet betale.
Det er omkring 20 mio. kr. i engangsomkostninger.
Ud over det er der nogle ekstra tiltag, som butikkerne skal gøre, registreringer og den slags ting, og der er det udregnet til, at det med 150 kr. i timen koster 45 mio. kr. om året – det er det, der står i forslaget, og det synes jeg jo er mange penge.
Hvad vil det betyde, hvis man skal foretage de her ekstra registreringer og andet, for 45 mio. kr. er jo rigtig mange penge?
Jeg tror, at det vil betyde, at nogle butikker vil holde op, at nogle vil lukke ned, og igen betyder det så færre arbejdspladser.
Derfor må jeg jo sige, at vi ikke er fortalere for de her ekstra omkostninger for erhvervslivet.
Venstre og Konservative har stået og sagt, at de vil have et byrdestop, og nu kommer de så med ekstra omkostninger for erhvervslivet, så derfor synes jeg, at vi igen rammer forkert.
Den erhvervsdrivende, som måske har haft en praktikant til at skulle aflåse skabet, som ikke lige fik det gjort, får en kæmpe bøde, hvis den fejl kommer ud, og det frygter jeg er det næste.
Og igen rammer man ved siden af.
Så intentionerne, overskriften med hårdere straffe for ulovlige sprøjtemidler, ja, det er vi enige i, vi vil gerne være med til at bevare vand og sundhed og grundvandet, ja, det vil vi gerne være med til, men det skal altså være efter nogle regler, som bliver brugt på den rigtige måde, og som kan håndhæves.
Derfor nytter det ikke noget at bruge det, venstrefløjen gerne vil, nemlig højere straffe, højere bøder, i den tro, at det hele så løser sig.
Det er jo også sådan, som det er lagt op til her, og som vi kan se i pressemeddelelsen, at man siger, at bøden går fra 92.000 kr. i de grove tilfælde op til 263.000 kr. Tror man virkelig, at det er det, der afholder de her folk fra at importere midlet?
Og hvordan vil man sikre, at dem, der f.eks. dyrker majs i det sønderjyske område, ikke bare tager sprøjtemidlet med over grænsen og så bruger det direkte i deres tanke i stedet for?
Jeg tror derfor ikke, at det hjælper særlig meget, for vi vil stadig væk se de her ubehagelige sager, vi vil stadig væk se, at der er problemer med de her sprøjtemidler.
Jeg vil gerne rose for, at man giver noget mere rådgivning, men jeg vil slet ikke rose for, at man tager gebyrer og pålægger ekstra byrder, som jeg troede nogle ville være garant for at holde lidt igen på.
Men jeg kan forstå, at Venstre og Konservative nu har skiftet hest og gerne ser flere gebyrer påført erhvervslivet.